Perikles 2020 ohjelma, jäljempänä ’ohjelma’, on tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä. Se korvaa Perikles-ohjelman, joka perustettiin vuonna 2001 ja joka oli käytössä vuosina 2002–2013. Ohjelma perustettiin 11. maaliskuuta 2014 annetulla Euroopan parlamentin ja neuvoston asetuksella (EU) N:o 331/2014. Sen soveltaminen ulotettiin muihin kuin osallistuviin jäsenvaltioihin 11. toukokuuta 2015 annetulla neuvoston asetuksella (EU) N:o 2015/768. Asetuksessa (EU) N:o 331/2014 vahvistetaan ohjelman kestävän 31. joulukuuta 2020 saakka. Asetuksen 13 artiklan 3 kohdassa edellytetään, että komissio toimittaa vuosittain tiedot ohjelman tuloksista Euroopan parlamentille ja neuvostolle. Tällä kolmannella kertomuksella vastataan kyseiseen vaatimukseen vuoden 2016 osalta.

Kuvio III ja kuvio IV: Osallistujien alkuperä ja ammatillinen tausta (vuonna 2016 sidotut toimet, ks. liite I)

Arviolta 528 asiantuntijaa osallistuu niihin toimiin, joita koskevat maksusitoumukset tehtiin vuonna 2016.

Osallistujat tulevat 60 maasta. Suurin osa koulutukseen osallistuneista (63 prosenttia) on eurooppalaisia: 39 prosenttia on peräisin euroalueen jäsenvaltioista, kun taas EU:n ulkopuolisista Euroopan maista tulevat muodostavat 14 prosenttia ja euroalueen ulkopuolisista jäsenvaltioista tulevat muodostavat 10 prosenttia osallistujista. Koulutukseen osallistuneista 26 prosenttia on peräisin Latinalaisesta Amerikasta, mikä on huomattavasti edellisvuotta enemmän ; he muodostavat nyt toiseksi suurimman osallistujaryhmän. Kaksi prosenttia on peräisin Lähi-idästä ja Pohjois-Afrikasta ja kaksi prosenttia Aasiasta.

Ammatillisesta taustasta voidaan todeta, että poliisivoimien osuus oli 37 prosenttia kaikista osallistujista. Suuri osuus johtuu siitä, että poliisiviranomaiset ovat etulinjassa euron väärentämisen torjunnassa, ja poliisihenkilöstöön kuuluvat sekä rikostutkijat että tekninen henkilökunta. Muut osallistujaryhmät muodostavat kuitenkin 63 prosenttia kokonaismäärästä, mikä on merkittävästi enemmän kuin 47 prosentin osuus edeltävänä vuonna. Erityisesti keskuspankkien suhteellinen osuus on kasvanut merkittävästi (23 prosenttia) . Lisäksi oikeusviranomaisten osuus on säilynyt suurena (11 prosenttia) ja rahapajojen osuus on kasvanut edelleen (8 prosenttia) . Komission toteuttamaan toimeen ”eurometallirahojen aitouden tarkistamista käsittelevä konferenssi” osallistui runsaasti metallirahankäsittelylaiteteollisuuden edustajia (8 prosenttia), mikä osoittaa yksityisen sektorin olevan merkittävä sidosryhmä rahanväärennysten torjunnassa.

Tämän seurauksena ohjelman täytäntöönpanossa otetaan huomioon asetuksen (EU) N:o 331/2014 mukainen ylikansallinen ja monialainen ulottuvuus.

3.Yleiskatsaus toimiin, joihin on sitouduttu vuonna 2016: tärkeimmät tapahtumat

Ohjelman täytäntöönpano vuonna 2016 osoittaa vuodesta toiseen jatkuvaa positiivista suuntausta kohti yhä eriytyneempää osallistujien ammatillista taustaa. Vuosi 2016 on ensimmäinen, jolloin poliisiviranomaiset eivät muodosta osallistujien ehdotonta enemmistöä. Erityisesti on syytä huomata, että keskuspankkien osallistuminen on lisääntynyt merkittävästi ja että oikeusviranomaisten, rahapajojen ja metallirahankäsittelylaiteteollisuuden osallistuminen toimiin lisääntyy. Vuoden 2016 ohjelman sitoumukset kuvastavat myös ohjelmaan hakevien jäsenvaltioiden toimivaltaisten kansallisten viranomaisten monipuolistumista entisestään; Bulgarian keskuspankki hakee ensimmäistä kertaa avustusta Perikles-ohjelmasta. Ohjelman vuoden 2016 painopistealueet huomioiden voidaan tuoda esiin seuraavat tärkeät tapahtumat:

Alueellinen ja kansainvälinen yhteistyö

Ohjelmassa onnistuttiin vuonna 2016 jatkamaan ja edelleen tehostamaan vahvaa alueellista ja kansainvälistä yhteistyötä:

·Latinalaisessa Amerikassa toteutettiin tai toteutetaan kolme toimea, joilla tuodaan yhteen asiantuntijoita useista Latinalaisen Amerikan maista.

·Kaakkois-Euroopassa toteutettiin tai toteutetaan kolme toimea, joilla ylläpidetään vahvaa yhteistyötä alueella.

Internet ja pimeä internet

Useilla vuonna 2016 toteutetuilla toimilla pyrittiin vähentämään internetin ja pimeän internetin uhkaa rahanväärennysten torjunnassa keskittyen tutkintamenetelmien tehokkuuteen ja koordinoitujen toimien tarpeeseen uhkatilanteissa: